‘Werkende mense uitgesluit by deelnameverhore oor onteiening’Ernst Roets, adjunk- uitvoerende hoof van AfriForum, tydens die mediakonferensie. Foto: Reint Dykema Die burgerregte-organisasie AfriForum sê dit is onaanvaarbaar dat werkende Suid-Afrikaners uitgesluit word van die openbare deelnameproses wat deur die parlement se gesamentlike grondwetlike hersieningskomitee gereël word oor onteiening sonder vergoeding. Dít kom nadat die komitee bekend gemaak het dat alle openbare deelnamevergaderings om 11:00 in die oggend sal afskop. Die burgerregte-organisasie sê hy het vroeër aan die komitee geskryf en gewaarsku dat die organisasie weens ’n verskeidenheid ooglopende prosedurele gebreke regsadvies sal inwin oor die proses wat gevolg word om met die publiek te konsulteer. Ernst Roets, adjunk- uitvoerende hoof van AfriForum, het in ’n brief aan die voorsitters van die parlementêre komitee gesê die gevolg hiervan is dat werkende mense – en diegene wat mees waarskynlik eienaars van privaat eiendom is – van die proses uitgesluit word. “Dit is onverstaanbaar dat ’n proses van openbare deelname georganiseer word met die doel om die publiek se insette oor onteiening van privaat eiendom te kry, terwyl die einste mense wat die risiko loop om hul eiendom te verloor by die proses uitgesluit word,” het Roets gesê. Roets sê dit kom vir die organisasie voor of die proses “op ’n bepaalde wyse gestruktureer en gemanipuleer word” met die doel om ’n bepaalde uitkoms te verseker – naamlik ’n uitkoms wat strook met die standpunt van die regerende party. Die parlement se gesamentlike grondwetlike hersieningskomitee oor onteiening sonder vergoeding het Sondag gesê hy gaan ŉ verskaffer inkontrakteer om te help om die meer as 700 000 insette te analiseer. Insette waarvan die outeur nié geïdentifiseer word nie, sal as ongeldig verklaar word. Die komitee sal ook van 27 Junie tot 4 Augustus openbare verhore in al nege die land se provinsies hou om die voorgestelde wysiging te bespreek. Die verrigtinge skop glo dié week af in Limpopo en op 27 Junie in die Noord-Kaap. Mondelinge vertoë sal van 7 tot 17 Augustus in die parlement aangehoor word. Daarna sal die komitee oor sy konsepverslag beraadslaag wat na verwagting op 11 September 2018 gereed sal wees, waarna aanbevelings aan die Nasionale Vergadering gemaak sal word.